TARYBOS SPRENDIMAS
2004 m. liepos 5 d.
dėl perviršinio biudžeto deficito Vengrijoje
(2004/918/EB)
EUROPOS SĄJUNGOS TARYBA
atsižvelgdama į Europos bendrijos steigimo sutartį, ypač į jos 104 straipsnio 6 dalį,
atsižvelgdama į Komisijos rekomendaciją,
atsižvelgdama į Vengrijos pastabas,
kadangi:
(1)
Pagal Sutarties 104 straipsnį valstybės narės turi vengti perviršinio valdžios sektoriaus deficito; ši nuostata su išlygomis taip pat taikoma ir visoms valstybėms narėms, įstojusioms į ES 2004 m. gegužės 1 d.
(2)
Stabilumo ir augimo pakto tikslas - tinkami valstybės finansai, kurie padeda išlaikyti kainų stabilumą ir tvirtą tvarią plėtrą, dėl kurios sukuriama naujų darbo vietų.
(3)
Pagal 104 straipsnį perviršinio deficito procedūra apima sprendimą dėl perviršinio deficito buvimo, o prie Sutarties pridėtame Protokole dėl perviršinio deficito procedūros išdėstytos kitos perviršinio deficito procedūros įgyvendinimo nuostatos. 1993 m. lapkričio 22 d. Tarybos reglamente (EB) Nr. 3605/93 dėl Europos bendrijos steigimo sutarties priede pateikto Protokolo dėl perviršinio deficito procedūros taikymo (1) nustatytos išsamios minėto Protokolo taikymo taisyklės ir pagrindinės sąvokos.
(4)
Remiantis Sutarties 104 straipsnio 5 dalimi Komisija turi Tarybai pateikti savo nuomonę, jeigu Komisija mano, kad valstybėje narėje yra ar gali būti viršijamas biudžeto deficitas. Išnagrinėjusi visas svarbias aplinkybes, kurios pateikiamos jos pranešime pagal 104 straipsnio 3 dalį, ir atsižvelgdama Ekonomikos ir finansų komiteto nuomonę pagal 104 straipsnio 4 dalį, Komisija savo 2004 m. birželio 24 d. nuomonėje nusprendė, kad Vengrijoje yra perviršinis biudžeto deficitas.
(5)
Sutarties 104 straipsnio 6 dalyje nurodoma, kad prieš priimant sprendimą dėl biudžeto būklės įvertinimo ir perviršinio biudžeto deficito nustatymo Taryba turėtų apsvarstyti valstybės narės norimas pareikšti pastabas.
(6)
Įvertinus biudžeto būklę, padarytos šios išvados: 2003 m. valdžios sektoriaus deficitas Vengrijoje siekė 5,9 % BVP ir viršijo 3 % BVP Sutartyje nustatytą dydį. Valdžios sektoriaus deficito perviršis neatsirado dėl kokio nors neįprasto reiškinio ne Vengrijos vyriausybės valioje, jis taip pat nebuvo smarkaus ekonominio nuosmukio padarinys pagal Stabilumo ir augimo pakto nuostatas. Tikėtina, kad 2004 m. valdžios sektoriaus deficitas išliks didesnis negu 3 % BVP. Komisijos 2004 m. pavasario prognozėje teigiama, kad 2004 m. deficitas pasieks 4,9 % BVP, o pagal Vengrijos konvergencijos programą tikimasi tik 4,6 % BVP deficito. Skolos santykis, kuris 2003 m. buvo 59 %, 2004 m. greičiausiai išliks mažesnis nei 60 % BVP Sutartyje nustatytas dydis,
PRIĖMĖ ŠĮ SPRENDIMĄ:
1 straipsnis
Įvertinus visas aplinkybes daroma išvada, kad Vengrijoje yra perviršinis deficitas.
2 straipsnis
Šis sprendimas skirtas Vengrijos Respublikai.
Priimta Briuselyje, 2004 m. liepos 5 d.